
Djeci šehida bosanskih 


TREBINJE 


MOJA DOMOVINA 


Ovo je moja domovina, 

u njoj se topovska salva čuje, 
odjekuje rika granata, 
Jugo-vojska nevini narod bije. 


Ovo je moja Bosna, 

na njena vrata zlotvori kidišu. 
Dok se čuju tihi ezani, 

umiru starci, žene, djeca. 


O Susjedi sa zapada, 
kad stekoste malo sreće, 
vi uđoste u tuđ' dardin, 
salomiste naše cvijeće. 


Ti Komšijo, sa istoka, 

što nas goniš, što nas biješ, 
što otimaš našu muku, 

što Načertanijem ruke miješ. 


PRIDVORCI 


Pridvorci bijeli 
na raskršću dubrovackog druma 
modre rijeke i ljudskoga uma. 


Vi krijete tajnu gnusnoga čina 
u utrobi hladnoj 
dva vodena mlina. 


U bradatoj se londži šepuri istina 
o umorstvu lijepe Hatidže, 
Husa, Hasa, njihovog amidže. 


Na uvehloj rastoci 
skakala se kaju 
što svakoj arti gaziti se daju. 


Da su samo 
toga dana znali 
zločince bi oni sa sebe stropoštali. 


Pa neka ih modra rijeka 
u virove hladne steže 
gluhi ponor nek im omču veže. 


Na hadži-Hasanovom jazu 
Pridvorce bijele sada očaj mori 
svaki kamen nezaborav zbori. 


Ovog ste puta na ispitu pali 
iz njedara svojih 
tri dragulja zlotvorima dali. 


MOST BIJELI 


Na izronuloj sivoj stijeni 

Hajrudin sazida most bijeli 
kamenim polumjesecom zagrli vodu 
te vjeri Neretvu zeleno modru. 


Dugo je Nera čuvala dragulj 

od Zlih očiju i zuba vremena 

ipak bi ponekad zadrhtala 

od hrabrih skakača i teška bremena. 


Sa vrha kule dječak bi skočio 

u srebrene talase vižljaste rijeke 
prolazniku bi dah zastao 

sa padom skakača do vode mehke. 


O Hrvoje sad kad si skočio 

zašto nisi oči otvorio 

nogom si na dragulj prkosno stao 
i on je za tobom u vodu pao. 


10 


PRADJEDOVE RIJEČI 


U sabah sunce povirilo, 
na pendžer maloga Ediba, 
da ga čedna probudi, 

u školu kod Vibla. 


Da u školi nauči, 

šta je ibrik, hajat, a šta greda, 
emanetom riječi što ostaše, 
od njegova pradjeda. 


Omere, Mustafa, Fatima, Salihe, 
naučite pradjedove riječi, 

u zemanu ovome, 

hajir vam je to najveći. 

DJEDOV TOPRAK 


Imam jednu grdnu ranu, 

u duši se mojoj skriva, 

od nje kopnim u tuđini, 
djedov toprak kad se sniva. 


Ljudi ovi, moga soja, 
ranu istu, bezbel', nose, 
te, u inad zlotvorima, 

i nevolje sve podnose. 


Komi hladnoj često bježim, 
rana kad mi prsa stišće, 
pa pogledam oko sebe, 
da s' ne truni smrtno lišće. 


Dana jednog kada Džibril, 
pomiluje rame moje, 

reski ezan neka prospe 
Trebišnjicom glase svoje. 


JA TREBINJE VOLIM 


I kad se Leotar zabijeli, 

i kad mi iz neba Božiji behar, 
suzno lice umiva, 

i kad modri zumbul, 

u perivoju zamiriše, 

sve više | više, 

ja Trebinje volim. 


I kad se u Dživaru sevdalinka pjeva, 

i kad se na Redžepovini i Bari, 

fudbal igra, 

i zbog stoljetnih platana Sleijčćja Grada, 
i dva Pašina topa, 

i sad kada se po njemu historija kopa, 
ja Trebinje volim. 


I kad me iz žedne zemlje, 

ujede crni pauk, 

i kad mi pčela iz medene smokve, 

u usta zabode vrući žaok, 

kada se lasta svome domu vraća, 

kad mi u njemu prognane sestre i braća nijesu, 
ja Trebinje volim. 


BILEĆA 


O Bilećo, draga mati, 

i topraže kršne domovine, 

da !' ćeš rane preboljeti, 

pod bremenom mračne historije. 


Ta kamena tvoja njedra, 
nigda nisu presahnula, 
dojila su usta žedna, 

kad su žegom preplanula. 


Tvoja bistra suza teče, 
niz litice prema jugu, 
da osvježi bolna srca, 
i zagasi čavčiju kugu. 


Ali čavke iskljuvaše, 
zdravo sjeme tvoje loze, 
ćutfur inad počiniše, 

sve bošnjačko trve, gaze. 

Sva čavčija truhla gnijezda, 
skapat će u vreloj jari, 

sa tvog kršnog lica će, 
suza sve da obejani. 

ŠEHIDI 


Šehidi naši, lijepi cvjetovi, 
u sabah klanjaše, 
ezanom nas budiše, 

na akšam tekbir činiše. 


Šehidi, dobri Bošnjani, 
Bosna Vas rodila, 
nebeska tišina gojila, 
uzdasi jetimski hrabrili. 


Šehidi, asli ste prespali, 
sabah nam miriše, 

Bosna zbog vas uzdiše 

nek' vas paze Božiji rahmeti. 


Šehidi naši, lijepi cvjetovi, 

suze nam padaju, 

dobročinstvu se nadaju, 

vaš rudžulet neka pamte Zlotvori. 


BADEMA 


Bademi su obrani, 

sa njima i Badema, 
tajnu berača skriva, 
krošnja starog bagrema. 


Kroz grane zelenog stabla, 
polomljen prozor otkrio sramotu, 
krvava zavjesa izviruje, 

i kaziva Božiju grehotu. 


U pustoj bašči ostaše, 

dva malehna ptića, 

bez majčine topline i mirisa, 

na razvalini gnijezda, zebnog proljeća. 


O trebinjska cvijetna ulico, 
zaraste u glogovlje crno, 

ko te pretvori u lijehu korova, 
u nevrijeme suludo i tmurno. 

SNIJEG U KANADI 


SNIJEG U KANADI 


Snijeg pada u Kanadi, 
zeleni joj tepih skriva, 
Ontariju, Mičigenu i Huronu, 
plave vale srebri i umiva. 


Snijeg pada u Kanadi, 
na godine guste moje, 
na sjećanja zavičajna, 
što u duši bolnoj stoje. 


Snijeg pada u Kanadi, 
zeleni joj tepih skriva, 
sijedu bradu Nijagari, 
beharom Božijim izmiva. 

TORNADO 


Žutozelenu Temzu, 
ledena tuga mori, 

iz Londona Ontario, 
munja tornada progoni. 


U stub se uvila tama, 
prestravljene krovove brije, 
iz gaja se rakun oglasio, 

u strah utonuo i laje. 


A trnje iz mojih vena, 

u potonjoj nesanici buja, 
dozrela se slutnja otrže, 
ko s' memle litice guja. 


Žutozelenu Temzu, 

ledena tuga steže, 

ribaru mokrom dva mošura, 
ispred nosa u neizvjesnost bježe. 

Moje misli u sindžir se vežu, 

pusta čežnja ranjen mozak lomi, 

bol i slutnja u beznađu se mole, 

da se tijelo s dušom rodnoj grudi vrati. 


Kuća naša na samoću tukne, 
londžu staru ljuti Šargo čuva, 
pelin travu što po kršu raste, 
Bakrač garav što nam mehlem kuha. 


Ćirlel mračni našu ruku treba, 

u njemu je babo kukuruz kominj'o, 
badanj je iz ćoška na po oka gled'o, 
Iz njega je ječam poput suza tek'o. 


U seharu trošnu puste snove slažem, 
serdžada ih mehka od uroka pazi, 

da sindžir izdrži misli u tegobi, 

dok se Bošnjak prognan rodnoj grudi vrati. 

POVRATAK 


Pod vrleti Leotara kada dođem, 
pred zidine Osman-paše grada, 
most na čekme bolno će da priđe, 
da prihvati prognana evlada. 


Platani će butum zaplakati, 

na kuli će proraditi iznemogli sahat, 
stari top će salve ispaliti, 

Kastel će raširiti zamandaljeni kanat. 


Čempresi vitki na trgu Pašinom, 
što vehnete u samoći, 

zlotvor vam džamiju zapali, 

28. januara 1993., u noći. 


Na rijeku zelenu kad se spustim, 
te sa lađom nizvodno zaveslam, 
vidim, Begovinu dušman je srušio, 
i sav kamen odnio je klesan. 

Naša kuća još uzgor stoji, 

kaurin crni je svojata, 

možda je hamamdžik u njoj oborio, 

gdje se dedo abdestio sa svoja tri brata. 


Nevolju drugome kad posiješ, 

u bumerangu su njene moći, 
zato Bošnjak svaki može, 

na svoj toprak, bez zebnje doći. 

SANJAR 


Mlad mjeseče jesi |' hladovao, 
na Jasenu iza Leotara, 

pod Arslanagića čemer ćupriji, 
il! Kastelu među čempresima? 


Kršno momče, nisam hladovao, 
već snivao bijelo Trebinje, 
snovi su me blijeda učinili, 
a vjetrovi sjaj su moj ispili. 


Snivao sam divnu behar Lastvu, 
blagu šupu, dva nejaka vrela, 

te bijelu Fevzovu džamiju, 

u Grančarevu Hadžera me srela. 


Šeto' sam se po dživarskom misiru, 
niz sokake Zupčevica Fate, 

šerbe pio u avliji Bešovića, 

sejrio s' drevne kule Alijagića. 

Sunčani mi Zasad na san dođe, 

iz oka mu suza put Mostača teče, 

vidio i Gomiljane, malu varoš Koča, 

u Pridvorcima Đipa kad mesdžid otključa. 


Umotanog u snove munje me trgnuše, 
iščeznuše slike sa izvora moga, 

ne, ja to nisam u tuđini snivo, 

ja hoću dio zavičaja svoga. 

IZBJEGLIČKA TUGA 


I da gromovi svi, odjednom, 
u sunovrat na zemlju padnu, 
izbjegličku tugu u meni, 

ne bi iselili hladnu. 


Ta pošast ovoga vijeka, 

svu zemnu kuglu steže, 
zamagljuje i mori vesela srca, 
a oči ti strahom veže. 


Nebeska tišino, razum probudi, 
moderne kuhinje ledenom majstoru, 
neka svoju razularenu vatru, 

smiri već jednom u svome srcu. 


28 


SAN 


Kad sunce zoru probudi, 
i ozon krš ljuti namiriše, 
duša mi u bolu grca, 
kad ću rodnoj grudi više. 


Eh da mi je u Mostače doći, 
piti vode iz Hadžibunara, 

na mezarje zasadsko otići, 
gdje mi leži babo i majka stara. 


Na Bari sam jutros bio, 

sa Picunom i Terencom, 

i smokve smo žute jeli, 

na plaži maloj pod Dinjevicom. 


Šandulja te stara mami, 

da na licu crtaš masku, 

pod srebrenim jazom da se hladiš, 
i! s' Kuline skačeš lastu. 

Dolaf nam je tiho svir'o, 

iz Štule žabac tužno pjevo, 
Mostačani mili moji, 

ja sam to u tuđini snivo. 

FARMA 


U pet i po sahat svira: 

Na lijepom plavom Dunavu..., 
tako je to na Zapadu, 

kad se ide na farmu. 


Ta oaza nesretnika, 
nudi dvije rosne pilule, 
i! ćeš možda ozdraviti, 
il! skapisat minule. 


Sad razapni crnu mrežu, 
pauk što je ispleo, 
rasađenu vatru puhaj, 
kad si je u sebe unio. 


Razjareni oganj tinja, 
u duši vehloj, ranjenoj, 
iščezava blijeda slika, 
o farmi mojoj otetoj. 

AMBASADOR 


Mudri ambasador dvije zemlje vodi, 
smjelim korakom plahu vodu kroči, 
da duga lađa svojim drumom plovi, 
i čelična buba tabane ne smoči. 


Dvije zemlje u bijeli svijet hode, 
preko ambasade iste preko iste vode, 
u ljubavi svijetle prelijepe oči, 

te sa druge strane kud se pamet toči. 


A ja pored njega izbezumljen stojim, 

džinovska mu leđa gledam i rebra mu brojim, 
udovi mu ko! dva brda iznad grada moga, 

ja sam imao ambasadora, ljepotana mostarskoga. 


32 


CRVENI FERAL 


Pred Dubrovnikom avlija modra, 
i zeleni Lokrum poput šadrvana, 
bonaca strijepi u bisernoj noći, 
hoće li nevjera sa pučine doći. 


Mjesec se placa ispod Revelina, 
gladna ga ajkula, s' oprezom njuši, 
mladahni galeb na njih aterira, 
slika se živa od hridine skrši. 


Utihnuli Stradun sve ljubavi pamti, 
bijeli te golub po dlanu golica, 

ne tražeć' zrnje da mu pločnik siješ, 
već iskreni osmijeh sa žarnoga lica. 


Crveni feral deset godina broji, 
da ga modre oči nisu gledale, 

ni jedrene lađe za bitve vezane, 
sa vrelih ploča slanu vodu kušale. 

Dubrovniče grade, evo ti se vraćam, 
obraza čista ko' što me mati rodi, 
davna mi mladost sjećanja ne izbrisa, 
da pravedna duša, pošten odnos plodi. 

AZRA 


AZRA 


Pod Gradinom, na Studencu, 
u vrbaku ispod jaza, 

sunčala je bujne grudi, 
Trebinjka, lijepa Azra. 


Vrelo sunce dan ozari, 

i probudi miris vode, 

iza Arslanagića, drevnog mosta, 
kršni AZiz ljepotu joj krade. 


Divna Azra uz brzak krenu, 

te čemerli mostu siđe, 
skameni se kad joj AZiz, 

s' bijelom lađom uz skut priđe. 


Skoči Aziz u valove, 
Trebišnjici, biser rasu, 

mami AZzru u vir, na megdan, 
ljubavi je njene žedan. 

PAŠINICA 


Među čempresima vitim gluha ponoć ječi, 
cijela varoš drhti, u behutu spava, 

i lađe na vodi, i mostovi nijemi, 

sumorno kunjaju kraj rahmeta prava. 


Nad streknulim gradom munja bliješti, sikće, 
to kani napoj za tamu i trnje, 

samo viti jablan staru melodiju zviždi, 
povjetarac krhki bal na vodi drži. 


Ostavljena mati na sećiji pločnoj, 
šćućurena hudi u dimu i žiži, 

nad njom sin od bola obraze ne suši, 
potonji njen dio u vatru se sruši. 


Ne umiri mati, vrisnuše mu grudi, 

salgija na kuli zadnji minut piše, 

pašinicu staru niko ne probudi, 

ni munja, ni vjetar, što sirote čemprese krši. 

NEDŽIB ŠAĆIRBEJ 


Nedžib je izvor koji se rastvori, 
kada plamen nepravdu liže, 

i čemer izbjeglu dušu posoli, 
on je izvor koji u istinu kidiše. 


On je rijeka što Bosna se zove, 

kroz litice sive narav svoju rodi, 

u stećku ponos, u merhametu ljudskost, 
sve do ušća emanet se plodi. 


On je zvijezda Sedmoga neba, 
balkanski karanluk umom osvijetli, 
divan mu mehlem gromu i ognju, 
iz rutava srca trnje povadi. 


Ranjenim glasom Bosna ga zove, 
to saborci neki muškost gube, 
kameno trnje od tuđina pišti, 
lagumi se šire i povratku mole. 

Nedžib je izvor koji se rastvori, 
kada plamen nepravdu liže, 

i čemer izbjeglu dušu posoli, 
on je izvor koji u istinu kidiše. 

PRVA LJUBAV 


Prva ljubav u malom sokaku, 

pod zvjezdanim nebom maslina drhti, 
žed rosu bez milosti pije, 

ubod trna ženstvenost trpi. 


Gnijezdo se rasu u ljubavnoj igri, 
sazrelo klasje ratara treba, 

mati za sinom gori u brizi, 
nevina duša zaštitu sniva. 


Blijedi uzdah samoći se udvara, 
lišće suho kaldrmi šapće, 
izgubismo zauvijek svježinu i ljubav, 
iz naših bora iznemoglost dahće. 


Moja je ljubav daleko, daleko, 

tišina je beskrajna skriva, 

srebreni vali Bosne je maze 

u akšamu zemlja i nebo kad se cjeliva. 

KADIJENA 


KADIJENA 


Kadijena jeste lanac, 
sa njom se teret nosi, 
traktor je svaki ima, 
kada se ore i trava kosi. 


Kadijenom se na zapadu kinđure, 
horde razularenih mladića, 
i katanac od oke o njoj Visi, 
po ušima i nosu sijaset prstenčića. 


Amare moj, raseljeni brate, 

ne povodi se takvome imidžu, 
Malik će tvoj da zaboravi, 
šehadet, Bosnu, daja i amidžu. 

NOVI BEFELI 


Jedan narod dugo kazivaše, 
o Hitlerovom gnusnom činu, 
četu đaka kako je pobio, 

i profesora u jednom danu. 


To je svakog boljelo, 

pod kamenom i ljutu zmiju, 
da se mladež ne dira, 

nek' se ljudi ne biju. 


Ti što su žučno Zborili, 

obukoše crne šinjele sramne, 

te uz generalov blagoslov, 

u Srebrenici počiniše krvavije dane. 


Deset hiljada Bošnjaka na kamari, 
čelična ih ptica otkrila, 

i čavle su im u glavu kovali, 

u majci je beba milost iskala. 

Eto, ti su sada Zlotvori, 

za junaštvo pola Bosne dobili, 

te Bošnjake po bijelom svijetu prognali, 
to je demokratija, to su novi befeli. 

ŽAL ZA RODNIM GRADOM 
(recenzija Selmana Seihanovića) 


Žal za svojom rodnom grudom i svojim toprakom, 
jednostavno, nagnalo je Miralema Resulovića da u 
pjesmama potraži ishodište i toplinu koja mu u 
delekoj i hladnoj Kanadi, gdje sada živi, toliko 
nedostaje. Otuda u njegovim pjesmama provejava 
nostalgija za izgubljenim blagodetima koje su bile i 
jesu sastavni dio njegova bitisanja . A, tog i takvog 
gubitka čovjek postaje svjestan tek onda kad se 
on, ustvari, i desi. Tragajući, dakle, za izgubljenim 
vrijednostima i nostalgično evocirajući( ne i 
patetično) te "sretne" dane, Resulović stihom želi 
da dokuči sve proživljene radosti i ljepote svog 
zavičaja. Njegove pjesme su, stoga, njegov zavičaj 
kojeg on i miljeom i pejsažom veže za kameni 
dekor Hercegovine. Noseći te slike u srcu, sklad- 
nim i jasnim stihovima ,uglavnom, sličnih vrijed- 
nosti, Resulović oslikava i potcrtava bol ljudi i nji- 
hovu otuđenost u svijetu punom beznađa i pro- 
tutežu pronalazi "na sunčanoj strani", u ljubavi ka 
domovini. Između tih krajnosti- trenutnog života i 
onoga prošlog, pjesnik se opredjeljuje za ovo 
drugo koje stihom pokušava da što duže održi u 
sjećanjima i učini što stvarnijim. Iz nove perspek- 
tive, i u svojoj okrenutosti zavičaju i sudbini čovje- 
ka tog tla, Resulovićev povratak rodnom komadu 
zemlje nije ništa drugo do povratak sebi i osobnoj 

prepoznatljivosti svijeta. Žudeći za time, on pjeva: 
"Moje misli u sindžir se vežu,/ pusta čežnja ranjen 
mozak lomi,/bol i slutnja u beznađu se mole,/da se 
tijelo s dušom rodnoj grudi vrati" (pjesma 
"Čežnja"). Izbjeglička tuga je golema i teško isc- 
jeljiva. Od te rane "kopnim u tuđini djedov toprak 
kad se sniva" izražava svoja osjećanja Resulović. 
I, upravo jedini izlaz i lijek koji proističe iz gotovo 
nagonske samoodbrane jeste snivanje i opčinja- 
vanje fatalne sudbine. Ali, i tada pjesnik se budi i 
izražava svoje neslaganje: "... ne, ja to nisam u 
tuđini snivo,/ ja hoću dio zavičaja svoga"( "Sanjar"). 
Pun rapsodske vjere u mogućnost obnavljanja u 
pjesmi "Ja Trebinje volim" stihuje: "I kad se Leotar 
zabijeli/i kad mi iz neba Božiji behar,/suzno lice 
umiva,/i kad modri zumbul, / u perivoju zamiriše, 
sve više i više/ja Trebinje volim." 

Poezija Miralema Resulovića odiše blagošću i 
nenametljivošću, te spada u pjesme zavičajne 
lirike. Ovime njegovu zbirku pjesama 
preporučujemo za štampanje. 

Sarajevo, 27.09.2001.g. 


Selman Selhanović 

BILJEŠKA O AUTORU 


Miralem Resulović rođen je 
1942. godine u Trebinju. U rod- 
nom je gradu završio osnovnu 
i srednju školu, a u Splitu fakul- 
tet pravnih nauka. Tokom min- 
uloga rata protjeran je iz svoje 
kuće i svoga grada. Trenutno 
muhadžirske dane provodi u 
dalekoj Kanadi. Poeziju je 
počeo pisati u osnovnoj, a nas- 
tavio u srednjoj školi, te na fakultetu. Potom je 
svoje bavljenje poezijom bio - zaledio. Agresija na 
Bosnu i Hercegovinu i muhadžirski status ponovo 
ga nagnavaju na stih, kojim on, izražava svoj prkos 
nastalome stanju. Pjesme nastale u ovom periodu 
objavljuje u mnogim listovima među kojima su: 
Preporod, Sabah, Bošnjak, Izvor, Trebinjski list... 
Izbjeglička tuga njegova je prva knjiga. 

